Obskuriøst nr. 9 kommer uden lederartikel. Jeg overvejede julemåneden igennem at trykke lederen samt 
noget af det øvrige materiale som ironisk nok måtte udgå pga. pladsmangel (ironisk, fordi jeg havde et 
helvedes besvær med at samle materiale i starten) i et lille nytårsflyveblad, ” Obskuriøst : Nytårskuren Da 
oplevede jeg i løbet af et døgn to nye tekster spontant flyde ud af pennen, stik mod enhver formodning om 
kreativ udbrændthed, og valgte at trykke disse i stedet. Nu får du - skribent, kollega, ven af redaktionen - 
ALLIGEVEL lederen, i dette... hmm... tillæg til tillægget. Men først ... 

Da Obskuriøst gik i trykken (II) 

21. december: Kl. halv ti... det ringer fra trykkeriet, Jan Poulsen spørger om han skal sende prøvetrykket 
eller jeg vil komme derud... som en sand trooper siger jeg at jeg vil komme... damn, de tre halvliters 
discount juleøl i går aftes slog hårdere end forventet. . . jeg har tømmermænd og vakler rundt i lejligheden. . . 
tænker, at nu har jeg måske chancen for at rette den fordømte fejl i John Cale anmeldelsen (forkert 
albumhenvisning - ’ June 1 ' udgaven af ”Heartbreak Hotel”)... Jeg kommer derud og skimmer siderne, åh 
nej, det er gået galt med de fritskrabede billeder... mit layoutprogram er så gammelt, at trykkeriets 
konvertering til deres eget system smadrer opsætningen totalt... jeg sveder angstens sved i min sorte 
kunstnerfrakke, for dette er aldeles uacceptabelt, MEN alene tanken om at skulle trække også denne cd 
tilbage, arbejde videre hjemme og først kunne udsende bladet til... engang i det nye år... nejnejnej... heldigvis 
er de enormt flinke på trykkeriet... jeg bliver dirigeret gennem de labyrintiske lokaliteter; ud i et baglokale, 
det allerhelligste, hvor de sidder ved computerne og klargør opgaverne... bænket ved siden af en layouter 
følger jeg rettelserne på skærmen... kommenterer... og far endda lov at foretage en rettelse selv (John 
Cale!)... redaktørens hænder direkte ned i masterudgaven, så at sige... Skal vi sende et nyt prøvetryk, spørger 
Jan... svarer, at hvis det jeg så på skærmen holder, så er det ok... naturligvis - Jan lover, at ellers fyrer de 
skam layouteren... nåh, da ikke for sådan en lille opgave... jo, netop! griner Jan... redaktøren vakler hjem, 
endnu en gang overtræt, men anderledes lettet... og fandme om ikke der er kommet nogle endnu styggere 
billboard reklamer for Dansk Folkeparti op siden sidst... hvor en sortklædt Pia ligesom marcherer ud mod 
betragteren... godt, at det snart er jul. 

23. december: Hovedbanegården, København... vi ateister er nederdrægtigt overtroiske og min jul begynder 
med det alleruheldigste varsel... da jeg går ned til perron 7-8, klokken ca. 12.40 ligger der en mand for foden 
af rulletrappen, med masser af politi, Falck og DSB personel omkring sig... forsøger vist genoplivning... en 
orange båre står parat... jeg tror, at han er død, staklen, men dvæler ikke ved synet... kommer lige fra 
McDonald’s, hvor jeg har haft stor ironisk fornøjelse, om ikke kulinarisk, af et beskidt frokosttilbud, 
bestående af to cheeseburgers, fritter og en lille cola... hørte på nogle børn som plagede deres forældre om 
forskellige menupunkter... McDonald’s er sgu ikke et sted for børn - det burde være ligesom at købe en 
pakke cigaretter eller gå på værtshus: en voksen person som tager en usund, men dog altså lovlig 
beslutning... forældre, der afholder bømefødselsdage på McDonald’s er decideret syge i hovedet... det 
morede mig, at menuen kom indpakket i en pose med Olympiade logo (officiel sponsor) og billeder af 
sundhedsstruttende atleter (sikkert pumpet fulde af steroider i virkeligheden)... Og så er toget startet og efter 
at være flyttet hjemmefra for 16 år siden er jeg på vej til at holde jul i Jyderup, for garanteret sidste gang... 
Vejret er gråt og trist... allerede ved at være mørkt... hm, har garanteret glemt at tage et eller andet med... 

25. december: Julen er ovre, barndomshjemmet så godt som solgt... jeg kommer til at savne stilheden, roen 
fra dette store hus... følelsen af at være væk og dog alligevel hjemme... sikkerheden ved altid at have dette 
’andet sted’, dette tilflugtssted, hvor tiden næsten står stille... og nu er vi ved at rive det hele fra hinanden og 
jeg hader det... bladnote: nogle af mine bedste artikler er skrevet eller i det mindste undfanget her... mere 
herom i næste Obskuriøst... 

29. december: Når ikke at fa flyvebladet trykt til udsendelse i denne uge, men lægger en PDF fil ud på min 
hjemmeside, til download... vil blive fjernet igen efter nytår... Sidder og læser eXtase, mindeordet over 
Gordon Mitchell som både Nils og jeg kendte... interviewede... savner... har lige erfaret, at Susan Sontag er 
død, 71 år gammel... Gordon refererede ofte til hendes klassiske essay Notes on 'Camp ’... 

30. december: Sidder og venter på den berømte telefonopringning... i dette tilfælde ikke fra guvernøren om 
at dødsdømte alligevel skal leve (kan ikke mindes at have læst om en henrettelse, hvor dette faktisk skete... 
og i Texas er telefonen sikkert bare en attrap), men fra trykkeriet om at bladet ligger klar... i givet fald... og 
det ER altså højst usikkert... vil jeg kunne sende ud til en håndfuld særligt udvalgte, så de, afhængig af 


arbejdsdueligheden hos Postdanmark vil modtage Obskuriøst nr.9 med morgenposten nytårsaftens dag... 
kuverterne er klar... redaktøren er klar... verden er klar... 

31. december: Men trykkeriet var ikke. Selvom det kun drejer sig om en uges ekstra ventetid, må jeg 
indrømme, at jeg helst havde set, at den officielle udgivelsesfrekvens på mindst to numre om året var blevet 
overholdt. Oh, very well. . . jeg vil gøre klar til en hyggelig nytårsaften med noget god mad og et par flasker 
spansk mousserende vin. Ralph kigger forbi og vi vil se All the Presidents Men og andre klassikere, mens 
vi drikker os snalrede og ryger cigar. . . når jeg så har fået sparket Ralph hjem, engang ud på natten, vil jeg 
sidde tilbage og filosofere lidt over dette nye år, 2005 og hvad det mon kommer til at betyde for mig... for os 
alle. . . hvis der er noget sprut til overs, vil jeg skænke et glas, sætte mig ind foran computeren og skrive et 
eller andet dybsindigt vås til et kommende nummer af Obskuriøst. . . altid tænke fremad, selv når du ser 
bagud. . . mens jeg tygger på et bittert cigarskod og de sidste trodsige kanonslag brager fjernt derude, i mørke, 
nær ved mennesketomme gader, hvor festen for længst er forbi. . . 

1. januar 2005, kl. 7.15, ca.: En raket synes at have sprængt min hjerneskal... en flaske rødvin, 1/2 
champagne, et glas cognac og en cigar... jeg er ved at blive gammel... må vist være dybsindigt vås nok for 
denne gang... 

2. januar: Ovenstående skrevet med buldrende tømmermænd. . . jeg var vågnet i min seng med alt tøjet på. . . 
computeren tændt. . . lyset ditto. . . vækket af skud fra raketter som ligesom kom stadig tættere på, indtil det 
gik op for mig, at soveværelsesvinduet var åbent. . . rejste mig, fik skrevet et par linjer (med rystende 
hænder), lukket og slukket, hvorpå jeg sank tilbage i bevidstløsheden... Aftenen var ellers forløbet vellykket. 
Jeg havde helt glemt, hvor god All the Presidents Men egentlig var: en film som først og fremmest hylder 
den journalistiske research, fra dengang hvor journalistens vigtigste værktøjer var telefonen og 
notesblokken. . . ikke, at Internettet har gjort faget ringere, bare anderledes. . . så ringende rådhusklokkeme 
nytåret ind, vi åbnede den mousserende og jeg affyrede to latterlige bordbomber, købt nogle år forinden og 
siden lykkelig glemt i en skuffe... bum, bang og min stue blev oversået med dannebrogsflag, Dansk 
Folkeparti-style som Ralph bemærkede. . . og meget apropos DF og nytår, så valgte jeg lidt senere at sætte 
endnu en film på, The Time Machine, den gamle George Pal version (rammehistorien udspiller sig 

31. december 1899, på tærsklen til det fantastiske nye århundrede) som trods mindre tweaks af forlægget 
viser H. G. Wells respekt og charmerende nostalgisk (synes vi i dag) tilføjer et tema fra Pals egen tid - 
angsten for atomkrigen... filmen er sentimental, men på en god måde... Rod Taylors rejser ind i den nære 
fremtid, hvor han så at sige træder i sine egne fodspor, sin egen skygge. . . møder sin bedste vens søn som 
instinktivt genkender ham, tidsspøgelset. . . det indhegnede, forladte hus. . . mindeparken. . . kan godt give 
gåsehud... Ralph og jeg morede os meget over rejsen til den fjerne fremtid, hvor menneskeheden - i hvert 
tilfælde dens repræsentanter som Taylor først møder dem - består af blonde, høje, slanke ariere som er 
lettere mentalt indskrænkede og ikke bryder sig om at læse bøger... et Pianistisk Lykkeland, med andre 
ord. . . fra romanen savner jeg egentlig kun besøget i Det Grønne Porcelænsslot, et fremtidens British 
Museum, og det sidste spring fremad i tiden, til Altings Afslutning, Jordens Skumringstime... kun den 
grønne slim på klipperne vidnede om, at alt liv ikke var uddødt. Ralph forlod lejligheden ved 2-tiden og Ed 
Larsen må være gået kold kort tid efter. . . og nu må jeg vist efterhånden have sat lige så mange punktummer 
som i et gennemsnitligt nr. af Bloody Darlings... cheers, Lars... betragt dette som et forsinket nytårskort... . 

og lige før ringede Michael Porel fra USA og ønskede et godt nytår. . . ja, godt nytår, alle sammen 

Bladet kommer fra trykkeriet om få dage og jeg har intet mere at tilføje, andet end... 

Leder til Obskuriøst nr.9, vinter 2004/05 

Denne leder skal ikke opfattes som en forsvarstale, for modsat tidligere numre (ingen nævnt, ingen glemt) er 
jeg endt med at være godt tilfreds med resultatet. Ja, det virker helt surrealistisk at skrive, men jeg mener det. 
På æresord. Det var en kamp uden lige at få bladet færdigt, men der kom nogle interessante resultater ud af 
anstrengelserne - synes jeg. 

To regulære numre og et flyveblad i 2004... og jeg har i samme periode ikke alene også skrevet artikler til 
sCatter, eXtase og Stay Sick!, men tillige rodet med et digtmanuskript samt hele to - fejlslagne - forsøg på en 
opfølger til Obskuriøst CD nr. 1 (om hhv. min tid som tekstskriver for et heavy band samt mine sanseindtryk 
på den fatale præsidentvalgnat 2-3. november). Manuskriptet bestod af fortrinsvis gamle og enkelte nye 
prosatekster, bearbejdet til digtform, med den rammende titel Kannibalmassakren og blev ultimativt droppet, 
da jeg ikke fandt kvaliteten tilfredsstillende. To af teksterne fandt dog vej til Obs nr.9 (i prosaform): 


”Robinson Crusoe” fragmentet og anmeldelsen af Bubba Ho-Tep. Måske sender jeg alligevel manuskriptet 
ud som privattryk en dag; nu far vi at se. 

At jeg fandt overskud til at skrive noget som helst... forstå det, hvem som kan. Rent personligt var 2004 et 
Annus Horribilis. Min mor døde afkræft og en nedskæringsrunde kostede mig jobbet. Nogen terapeutisk 
virkning fandt jeg bestemt ikke i at producere tekster (og måske godt det samme, for indholdets skyld), 
tværtimod var det en pine at skulle tænke kreativt og der gik flere måneder mellem at noget kom ned på 
skrift. Heavy essayet - vel det emne jeg brændte mest for - tog det mig næsten et halvt år at forfatte. 

Positive minder fra det forgangne år: De mange nye fanzine udgivelser - FilmTozzen, sCatter, Banned in 
Britain og eXtase (netop modtaget og læst med begejstring - nåede ikke en egentlig anmeldelse i bladet) var 
en stor opmuntring som hjalp med til at højne moralen på redaktionen. Videoafteneme med Jack og Heine 
var rigtig hyggelige, og Søftetræffet i november - som det fremgår afbladet - et helt kapitel for sig selv. 
(Beklager i øvrigt den mangelfulde præsentation af træfdeltageme — f.eks. fremgår det ikke, at Henrik Rytter 
er redaktør på overgrundsbladet Mifune, hvilket ellers nok turde interessere.) 

Og så må redaktøren gribe om nældens rod. . . igen, ikke en forsvarstale, men en forklaring: Jeg har ofte 
overfor scenens folk varslet bladets snarlige død. Måske er dette endda i indeværende år blevet sagt med lidt 
højere stemmeføring end tidligere... bullshit. Jeg SKREG det ud, til enhver som gad høre på mig. Men troede 
nogen på det? Gjorde jeg selv? Jeg kan jo lide at skrive og at blive læst - redaktøren indrømmer sin 
forfængelighed - og Obskuriøst har trods alt holdt fanen højt i tre år - siden oktober 2001; et pænt tidsrum. 
Salgsmæssig en underskudsforretning fra første dag; på den anden side har ingen læser endnu meldt tilbage: 
”Så luk dog lortet!” Hvilket måske blot betyder, at... well, jeg kender ikke det eksakte antal af bladets læsere, 
men ret mange kan det ikke være. Obskuriøst nr.7/8 (’The White Album’) solgte måske 40 eks., lidt flere end 
nr. 5/6, hvor jeg endda i overmod havde trykt hele 250 eks. ... og noget siger mig, at Obskuriøst nr.9 vil få 
selv de som har holdt ved siden efteråret 2001 til at ryste på hånden. Ingen bebrejdelser til mine skribenter; 
Michael Poreis Alain Delon-artikel f.eks. er første klasses. Næ, ildprøven må være de godt og vel 75% af 
materialet skrevet af redaktøren selv. Disse dagbogsagtige tekster, især Roskilde Festival notaterne og heavy 
metal essayet er i sagens natur indforstået snak. Hvilket dybest set er hele pointen med bladet: fortællinger 
fra den rekonstruerede fortid. Jeg var der; du var (sandsynligvis) ikke, men nu kan du læse om det. Om du vil 
kunne goutere min gennemført egocentriske, narcissistiske, idiosynkratiske og sine steder slet og ret 
krakilske stil... now, there’s the rub. 

Jeg har været nede — dybt nede. Det var DENGANG. Dette er NU. Nu er jeg fast besluttet på at fortsætte 
bladudgivelsen - om ikke andet for at irritere mine kritikere. Til dig som stadig hænger på: Jeg er forbandet 
stolt af at have dig som læser - uden at du dog skal forvente særbehandling af den grund. Obskuriøst er sgu 
sin egen. 


Henrik Larsen, Sydhavnen, 2. januar 2005, kl. 20. 4 2 


